31995R1591
L 150/91
JURNALUL OFÍCIAL AL UNIUNII EUROPENE
REGULAMENTUL (CE) NR. 1591/95 AL COMISIEI
din 30 iunie 1995
de stabilire a normelor de aplicare a restituirilor la export pentru glucoză și sirop de glucoză folosite în anumite produse prelucrate pe bază de fructe și legume
COMISIA COMUNITĂȚILOR EUROPENE,
având în vedere Tratatul de instituire a Comunității Europene,
având în vedere Regulamentul (CEE) nr. 426/86 al Consiliului din 24 februarie 1986 privind organizarea comună a pieței produselor prelucrate pe bază de fructe și legume (1), modificat ultima dată de Regulamentul (CE) nr. 1032/95 al Comisiei (2), în special articolul 13 alineatul (8), articolul 14 alineatul (5) și articolul 14a alineatul (7),
întrucât, în conformitate cu articolul 13 alineatul (4) din Regulamentul (CEE) nr. 426/86, este necesară o licență de export înaintea acordării restituirilor;
întrucât Regulamentul (CEE) nr. 3719/88 al Comisiei (3), modificat ultima dată de Regulamentul (CE) nr. 1199/95 (4), stabilește normele de aplicare a sistemului de licențe de import și export și de certificate de fixare în avans a restituirilor pentru produsele agricole;
întrucât Regulamentul (CEE) nr. 3846/87 al Comisiei (5), modificat ultima dată de Regulamentul (CE) nr. 836/95 (6), stabilește o nomenclatură a restituirilor la export pentru produsele agricole;
întrucât Regulamentul (CEE) nr. 3665/87 al Comisiei (7), modificat ultima dată de Regulamentul (CE) nr. 331/95 (8), stabilește normele comune de aplicare a sistemului de restituiri la export pentru produsele agricole; întrucât aceste norme trebuie completate cu normele specifice privind glucoza și siropul de glucoză încorporate în produse procesate din fructe și legume;
întrucât, în conformitate cu articolul 13 alineatul (1) din Regulamentul (CEE) nr. 426/86, restituirile trebuie stabilite în limitele care rezultă din acordurile încheiate în conformitate cu articolul 228 din Tratat;
întrucât, ținând cont de acest lucru și pentru a preveni denaturarea concurenței, sistemul de restituiri la export pentru glucoză și sirop de glucoză încorporate în produse procesate din fructe și legume ar trebui aliniat la sistemul prevăzut în Regulamentul (CE) nr. 1518/95 al Comisiei din 29 iunie 1995 de stabilire a normelor speciale de aplicare a Regulamentelor (CEE) nr. 1418/76 și (CEE) nr. 1766/92 cu privire la importuri și exporturi sau produsele prelucrate din cereale și orez și de modificare a Regulamentului (CE) nr. 1162/95 al Comisiei de stabilire a normelor speciale de aplicare a sistemului de licențe de import și export pentru cereale și orez (9);
întrucât măsurile prevăzute în prezentul regulament sunt în conformitate cu avizul Comitetului de gestionare a produselor prelucrate pe bază de fructe și legume,
ADOPTĂ PREZENTUL REGULAMENT:
Articolul 1
Restituirea la export poate fi acordată pentru glucoza și siropul de glucoză care intră în categoria codurilor NC 1702 30 51, 1702 30 59, 1702 30 91, 1702 30 99 și 1702 40 90 folosite pentru produsele prezentate în articolul 1 alineatul (1) litera (b) din Regulamentul (CEE) nr. 426/86.
Articolul 2
Regulamentul (CE) nr. 1518/95 trebuie aplicat produselor prevăzute la articolul 1.
Acordarea unei restituiri în conformitate cu prezentul regulament exclude acordarea unei restituiri în conformitate cu Regulamentul (CE) nr. 1429/95 al Comisiei (10) de stabilire a normelor de aplicare a restituirilor la export pentru produsele prelucrate pe bază de fructe și legume, cu excepția restituirilor acordate pentru adaosuri de zahăr.
Articolul 3
Prezentul regulament intră în vigoare la 1 iulie 1995.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 30 iunie 1995.